ET Euroopa Liidu Teataja L 24/3

KOMISJONI RAKENDUSOTSUS (EL) 2018/136,

25. jaanuar 2018,

millega määratakse Euroopa Liidu referentlabor suu- ja sõrataudi jaoks ja muudetakse nõukogu direktiivi 92/119/EMÜ II lisa seoses Euroopa Liidu referentlaboriga sigade vesikulaarhaiguse jaoks

(teatavaks tehtud numbri C(2018) 299 all)

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse nõukogu 17. detsembri 1992. aasta direktiivi 92/119/EMÜ, millega seatakse sisse üldised ühenduse meetmed teatavate loomahaiguste tõrjeks ja konkreetsed meetmed seoses sigade vesikulaarhaigusega, (1) eriti selle artikli 24 lõiget 2,

võttes arvesse nõukogu 29. septembri 2003. aasta direktiivi 2003/85/EÜ ühenduse meetmete kohta suu- ja sõrataudi tõrjeks, millega tunnistatakse kehtetuks direktiiv 85/511/EMÜ ja otsused 89/531/EMÜ ja 91/665/EMÜ ning muudetakse direktiivi 92/46/EMÜ, (2) eriti selle artikli 69 lõiget 1,

ning arvestades järgmist:

(1) Direktiivis 92/119/EMÜ on sätestatud liidu üldised tõrjemeetmed, mida kohaldatakse muu hulgas sigade vesikulaarhaiguse puhangu korral. Direktiivi 92/119/EMÜ II lisa punktis 6 on esitatud Euroopa Liidu referentlabor sigade vesikulaarhaiguse jaoks, mis on määratud kõnealuse määruse III lisas sätestatud ülesannete ja kohustuste täitmiseks.

(2) Direktiivis 2003/85/EÜ on sätestatud suu- ja sõrataudi puhangu korral kohaldatavad minimaalsed tõrjemeetmed. Direktiivis 2003/85/EÜ on muu hulgas sätestatud, et kõnealuse direktiivi XVI lisas nimetatud ülesannete ja kohustuste täitmiseks määratakse Euroopa Liidu referentlabor suu- ja sõrataudi jaoks. Komisjoni rakendusotsusega 2012/767/EL (3) on järgnevalt määratud Euroopa Liidu referentlabor suu- ja sõrataudi jaoks.

(3) Tulenevalt Ühendkuningriigi poolt vastavalt Euroopa Liidu lepingu artiklile 50 esitatud teatisest peab labor, mis on direktiivi 92/119/EMÜ II lisas esitatud kui Euroopa Liidu referentlabor sigade vesikulaarhaiguse jaoks ja seejärel rakendusotsusega 2012/767/EL määratud Euroopa Liidu referentlaboriks suu- ja sõrataudi jaoks, lõpetama oma tegevuse Euroopa Liidu referentlaborina kõnealuse kahe haiguse puhul.

(4) Komisjon on tihedas koostöös liikmesriikidega esitanud kutse Euroopa Liidu referentlabori valimiseks ja määramiseks suu- ja sõrataudi jaoks, võttes arvesse labori tehnilise ja teadusliku pädevuse kriteeriume ning tema töötajate kompetentsust.

(5) Pärast valikumenetluse lõpuleviimist osutus edukaks laboriks konsortsium ANSES & CODA-CERVA, mille on asutanud Prantsusmaal Maisons-Alfort'is asuva toidu-, keskkonna- ja tööohutusameti (ANSES) loomatervise labor ning Belgias Uccles asuv veterinaar- ja agrokeemia uuringute labor (CODA-CERVA).

(6) Selleks et vältida häireid Euroopa Liidu suu- ja sõrataudi referentlabori tegevuses ning anda äsjamääratud Euroopa Liidu referentlaborile piisavalt aega täielikuks toimimahakkamiseks, on asjakohane kohaldada käesolevas otsuses sätestatud meetmeid alates 1. jaanuarist 2019.

(7) Euroopa Toiduohutusamet jõudis oma teaduslikus arvamuses sigade vesikulaarhaiguse ja vesikulaarse stomatiidi kohta (4) järeldusele, et sigade vesikulaarhaigusel ei ole enam epideemilist potentsiaali ja et laboris saab seda kiiresti diagnoosida. Lisaks on sigade vesikulaarhaiguse epidemioloogiline olukord Euroopa Liidus märkimisväärselt paranenud ja viimased juhtumid avastati ainult ühe liikmesriigi väikeses piirkonnas võetud proovide laboratoorsel uuringul. Alates 2014. aastast ei ole sigade vesikulaarhaigus enam kantud Maailma Loomatervishoiu Organisatsiooni (OIE) teatamiskohustuslike loomataudide loetelusse (5).

(8) Kuigi direktiivid 92/119/EMÜ ja 2003/85/EÜ muutuvad vastavalt Euroopa Parlamendi ja nõukogu määruse (EL) 2016/429 (6) artiklile 270 alates 21. aprillist 2021 kehtetuks, on suu- ja sõrataud loetletud kõnealuse määruse artikli 5 lõikes 1 ning sigade vesikulaarhaigus kõnealuse määruse II lisas. Kooskõlas kõnealuse määruse artikliga 275 vaadatakse II lisas esitatud taudide loetelu läbi hiljemalt 20. aprilliks 2019. Eespool nimetatud tehnilistel ja teaduslikel põhjustel ei vasta sigade vesikulaarhaigus määruse (EL) 2016/429 artikli 5 lõikes 3 sätestatud kriteeriumidele.

(9) Peale selle on sigade vesikulaarhaigus ja muud vesikulaarhaigused hõlmatud teatavate ülesannete ja kohustuste hulka, mis on direktiivi 2003/85/EÜ XVI lisaga ette nähtud Euroopa Liidu referentlaborile suu- ja sõrataudi jaoks; eelkõige on see seotud riiklike referentlaborite ja Euroopa Liidu referentlabori suutlikkusega teha suu- ja sõrataudi diferentsiaaldiagnoosi. Arvestades kõiki nimetatud üksikasju, on võimalik loobuda Euroopa Liidu referentlabori määramisest sigade vesikulaarhaiguse jaoks.

(10) Seega tuleks direktiivi 92/119/EMÜ II lisas esitatud viide kõnealusele laborile välja jätta. Direktiivi 92/119/EMÜ II lisa tuleks seepärast vastavalt muuta.

(11) Selguse huvides tuleks rakendusotsus 2012/767/EL kehtetuks tunnistada alates 1. jaanuarist 2019, st alates kuupäevast, mil äsja määratud Euroopa Liidu referentlabor suu- ja sõrataudi jaoks hakkab täitma oma ülesandeid ja kohustusi.

(12) Käesoleva otsusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA OTSUSE:

Artikkel 1

Konsortsium ANSES & CODA-CERVA, mille on asutanud Prantsusmaal Maisons-Alfort'is asuva toidu-, keskkonna- ja tööohutusameti (ANSES) loomatervise labor ning Belgias Uccles asuv veterinaar- ja agrokeemia uuringute labor (CODA-CERVA), määratakse käesolevaga Euroopa Liidu referentlaboriks suu- ja sõrataudi jaoks määramata ajaks.

Artikkel 2

Direktiivi 92/119/EMÜ II lisa punkt 6 jäetakse välja.

Artikkel 3

Rakendusotsus 2012/767/EL tunnistatakse kehtetuks alates 1. jaanuarist 2019.

Viiteid kehtetuks tunnistatud rakendusotsusele käsitatakse viidetena käesolevale otsusele.

Artikkel 4

Käesolevat otsust kohaldatakse alates 1. jaanuarist 2019.

Artikkel 5

Käesolev otsus on adresseeritud liikmesriikidele.

Brüssel, 25. jaanuar 2018 Komisjoni nimel komisjoni liige Vytenis ANDRIUKAITIS

(1) EÜT L 62, 15.3.1993, lk 69.

(2) ELT L 306, 22.11.2003, lk 1.

(3) Komisjoni 7. detsembri 2012. aasta rakendusotsus 2012/767/EL, millega määratakse ELi referentlabor suu- ja sõrataudi jaoks ja tunnistatakse kehtetuks otsus 2006/393/EÜ (ELT L 337, 11.12.2012, lk 54).

(4) Euroopa Toiduohutusameti loomatervishoiu ja loomade heaolu komisjon (AHAW): Scientific Opinion on Swine Vesicular Disease and Vesicular Stomatitis. EFSA Journal 2012;10(4):2631. [97 lk] doi:10.2903/j.efsa.2012.2631.

(5) Resolution No. 31 on Amendments to the OIE Terrestrial Animal Health Code, adopted during the 82nd General Session of the World Organisation for Animal Health (OIE), 25 – 30 mai 2014, Pariis, Prantsusmaa.

(6) Euroopa Parlamendi ja nõukogu 9. märtsi 2016. aasta määrus (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (loomatervise määrus) (ELT L 84, 31.3.2016, lk 1).